stanford-oval/wikipedia huggingface dataset:
טאיוואן
כלכלה

צמיחה כלכלית משמעותית של טאיוואן החלה בשנות ה-60 ונמשכה במשך כמה עשורים. הקצב של 8% בממוצע היה אופייני במיוחד לשנים 1960–1990, תקופה המכונה לעיתים "הנס הטייוואני". במהלך תקופה זו, טאיוואן ביצעה מעבר מכלכלה חקלאית לכלכלה מבוססת תעשייה וייצוא, עם דגש על ייצור טכנולוגי ואלקטרוניקה. חלקה של החקלאות בתוצר המקומי הגולמי ירד מ-35% בשנות ה-50 של המאה ה-20 ל-2.7% בלבד. שנות ה-90 היו תקופה שבה קצב הצמיחה החל להתמתן, אך עדיין נותר גבוה יחסית (סביב 6–7% בשנה).ביחס לשאר שכנותיה, טאיוואן לא נפגעה באופן משמעותי מהמשבר הכלכלי באסיה בשנת 1997. מאז שנות ה-2000, הקצב התמתן עוד יותר, ונכון לשנים האחרונות הצמיחה עומדת בממוצע על 2–4% בשנה, בהתאם לאתגרים כלכליים עולמיים ושינויים במבנה הכלכלה הגלובלית.
טאיוואן מאופיינת כמשק קפיטליסטי-יזמי מוטה יצוא, בעל שיעורי אינפלציה ואבטלה נמוכים. בניגוד לשכנותיה ביפן וקוריאה הדרומית, כלכלתה מבוססת בעיקר על חברות קטנות ובינוניות, ולא על תאגידי ענק. טאיוואן היא אחת היצואניות החשובות של מכשירי חשמל, מכונות, חומרת מחשבים (כגון מעבדים ומסכי LCD) ומוצרי תעשייה אחרים. חמש שותפות הסחר הגדולות שלה הן סין העממית, ארצות הברית, הונג קונג, יפן וסינגפור, המטבע המקומי הוא דולר טאיוואני, והיא חברה בארגון הסחר העולמי (WTO). השגשוג הכלכלי הביא להשקעת הון טאיוואני במדינות השכנות במזרח אסיה, ובכלל זה בסין העממית, שמספקת לתעשייה הטאיוואנית כמות גדולה של ידיים עובדות. הפער בין חשיבותה הכלכלית של טאיוואן עבור יריבתה הגדולה, לבין המתיחות הפוליטית המתמדת ששוררת בינה לבין סין, מביא בסופו של דבר, למיתון הסכסוך הפוליטי, ולשמירת הסטטוס קוו המתוח בין המדינות. טאיוואן נכללת ברשימת ארבעת הנמרים של אסיה יחד עם הונג קונג, קוריאה הדרומית וסינגפור.
שוק התקשורת ברפובליקה נשלט על ידי "ג'ונגחווה טלקום" שבעבר הייתה חלק של משרד ממשלתי, והופרטה במהלך שנת 1996.
חברת התעופה הלאומית של טאיוואן היא "צ'יינה איירליינס".
גאוגרפיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
טאיוואן היא אי מדרום מזרח לסין. האי נוצר מהתרוממות של קצה הלוח האירו-אסייתי בעקבות התחתרות הלוח הפיליפיני תחתיו, תהליך שעדיין מתרחש וגורם לרעידות אדמה מרובות והתרוממות הרי האי מהים. קו החוף המערבי רדוד בעוד שקו החוף המזרחי תלול ומתאים פחות להתיישבות, ולכן מרבית האוכלוסייה ונמלי הים נמצאים במערב האי. עיר הבירה טאיפיי והעיר המאוכלסת ביותר ניו-טאיפיי, נמצאות בצפון האי. במרכז האי ישנה שרשרת הרים ובה פסגות רבות ברום של למעלה מ-3,000 מטר, ביניהן נמצא ההר הגבוה ביותר באי הנקרא הר יושאן (באנגלית: Yushan, בסינית: 玉山, בתרגום מילולי לעברית: הר הירקן), המתנשא לרום של כ-3,997 מטר מעל גובה פני הים. בדרום-מערב האי שוכנות הערים גאוש'יונג, שהיא העיר השנייה באוכלוסייתה במדינה, וטאינאן, שהיא העיר העתיקה במדינה.
בנוסף לאי הגדול, הרפובליקה שולטת באיי מטסו, הקרובים לסין היבשתית.
דמוגרפיה

אוכלוסיית הרפובליקה הסינית בסוף 2019 עמדה על 23.6 מיליון אנשים בשטח של 35,890 קילומטר מרובע. צפיפות האוכלוסייה בטאיוואן, 651 נפש בקילומטר מרובע, היא הגבוהה ביותר בעולם אחרי בנגלדש (בין המדינות בהן יש 7 מיליון איש לפחות). כשני אחוז מאוכלוסייתה מוגדרים כילידים, בעוד ש-98% הם סינים בני האן (מרביתם הוקיאן והאקה). טאיוואן היא מהמדינות הבולטות בעולם בשיעור ריבוי האוכלוסין הנמוך.
דמוגרפיה > פילוג האוכלוסייה לפי דת

הדת הסינית העממית – 43.8%
בודהיזם – 21.2%
חוסר דת – 13.7%
נצרות – 5.8%
דתות אחרות – 15.5%
הדת הסינית הנפוצה היא שילוב של הדת הסינית המסורתית, עם פנייה לאלים דאואיסטים, בראשם אלת הים מאטסו ובני האלמוות, פנייה לאלים הבודהיסטים ובעיקר לגואן-יין, הבודהיסטווה של החמלה, לאל העיר המקומי, לפולחן אבות ולקונפוציוס, ולכולם באותם המקדשים.
צבא

| --- | --- |
 :  ראו גם – הכוחות המזוינים של הרפובליקה הסינית
צבא הרפובליקה הסינית, טאיוואן, הוא צבאה הלאומי האחראי להגנת המדינה.
צבאה של המדינה הוא מבין החזקים במזרח-אסיה, ומתאמן על בסיס יומי קבוע, עם מטרה עיקרית - להגן ולהתנגד לכוחות כיבוש של צבאות סין המאיימים באופן תכוף לכבוש את האי של טאיוואן (בחזרה).
הגיוס לצבא הרפובליקה הסינית "הטאיוואנית" הוא גיוס חובה.
ראו גם

הרפובליקה של טאיוואן (1895)
טאיוואן (אי)
יחסי טאיוואן–ישראל
יהדות טאיוואן
המשבר הטאיוואני-סיני (2021–2022)
הרפובליקה העממית של סין
לקריאה נוספת

מירון מדזיני, טאיוואן: היסטוריה, חברה ופוליטיקה, כרמל, 2020
הערות שוליים

↑  דירוג שטח יבשתי - מתוך אתר Worldometer, כפי שפורסם ב-28 במאי 2021
↑  טבלאת אוכלוסייה שם הקובץ: UN_PPP2024_Output_PopTot.xlsx, שם החוצץ: Median - מתוך אתר האו"ם
↑  טבלאת אוכלוסייה שם הקובץ: WPP2024_POP_F01_1_POPULATION _SINGLE_AGE_BOTH_SEXES.xlsx, שם החוצץ: Medium variant - מתוך אתר האו"ם, הערכה 1 ביולי 2024
↑  Explained Desk, Honduras snaps ties with Taiwan in favour of China: Which countries recognise Taiwan currently?, The Indian Express, ‏1 בפברואר 2023
↑  ,the neolithic taiwan strait
↑  The first archaic Homo from Taiwan
↑  The Palaeolithic in Southern China
↑  Blundell, D., Austronesian Taiwan: linguistics, history, ethnology, and prehistory, Phoebe A. Hearst Museum with Shung Ye Museum., 2009
↑  Ariel, Roi, Common Pool Resource Management and Benefit Distribution in Community Based Tourism: Two Case Studies from Smangus and Cinsbu-Xinguang, Atayal Indigenous Communities in Taiwan, Thesis submitted to National Chengchi University, Taipei, for M.A. degree, 2018 doi: DOI:10.6814/THE.NCCU.IMES.005.2018.F06
↑  Chiu, F. Y. L., Kumar, D. and Kadirgamar, S. (ע), Taiwan’s Aborigines and their Struggle Towards Radical Democracy, Ethnicity: Identity, Conflict and Crisis, Hong Kong: Arena Press, 1989
↑  מהומות בפורמוזה, משמר, 5 במרץ 1947
מוסקבה ובעיית סין המחמירה, הארץ, 23 במרץ 1947
↑   צח יוקד, המדינה הקטנטנה שעשויה לשלוט בעולם - וארה"ב וסין רודפות אחריה, באתר TheMarker‏, 6 בספטמבר 2024
↑  נתוני אוכלוסין בטאיוואן באתר הלשכה המרכזית לסטטיסטיקה בסין
| --- | --- |
בקרת זהויות :  NLI: 987007561934605171  BNE: XX4575438  BnF: cb11949898m (data)  GND: 4017875-4  HDS: 016705  ISNI: 0000 0001 2285 649X  KulturNav: 2a89a50e-1548-40f5-9306-7a64ab062684  LCCN: n80022631  MusicBrainz: 41637cec-9a4f-389c-86d2-fc6abf3357b5  NARA: 10035791  NDL: 00326118  NLA: 35653496  NLK: KSH1998000657  SUDOC: 026620847  UKPARL: 982ehCpr  VcBA: 494/1084  VIAF: 316750432   WorldCat (עם VIAF): 316750432
צייד בודד הוא הלב

| --- | --- |
כרזת הסרט צייד בודד הוא הלב
כרזת הסרט צייד בודד הוא הלב
 בימוי:  רוברט אליס מילר
 הופק בידי:  תומאס ראיין, מרק מרסון
 תסריט:  ספר: קרסון מקאלרס תסריט:  תומאס ראיין
 עריכה:  אוון מרקס
 שחקנים ראשיים:  אלן ארקין סונדרה לוק סיסלי טייסון סטייסי קיץ'
 מוזיקה:  דייב גרושין
 צילום:  הארי סטרדלינג
 מדינה:  ארצות הברית 
 חברת הפקה:  האחים וורנר, Warner Bros.-Seven Arts 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  31 ביולי 1968
 משך הקרנה:  123 דקות
 שפת הסרט:  אנגלית
 סוגה:  סרט דרמה 
 מקום התרחשות:  ג'ורג'יה 
 הכנסות:  1.100,000 ‏$
 דף הסרט ב־IMDb
 
צייד בודד הוא הלב (אנגלית: The Heart is a Lonely Hunter) הוא סרט דרמה אמריקאי משנת 1968.
התסריט מבוסס על ספר בשם זה מאת קרסון מקאלרס שיצא לאור ב-1940 והפך לרב-מכר. הוא מספר על בדידות אצל אנשים בשולי החברה הסובלים מחרשות, מחלות נפש, גזענות בגלל היותם שחורים, אלכוהוליסטים, עניים, ומתבגרים. העלילה מתרחשת בעיירה קטנה בג'ורג'יה.
בתפקידים הראשיים משחקים אלן ארקין וסונדרה לוק. על משחקם בסרט זה היה ארקין מועמד לפרס אוסקר ופרס גלובוס הזהב לשחקן ראשי ולוק הייתה מועמדת לפרס אוסקר ופרס גלובוס הזהב לשחקנית משנה.
תקציר העלילה

ג'ון סינגר (אלן ארקין) הוא חירש-אילם. הוא יכול לתקשר עם אנשים על ידי קריאת שפתיים ושימוש בשפת הסימנים. לפרנסתו הוא עובד כצורף. בגלל מגבלתו הוא מתקשה ליצור קשר עם אנשים והחבר היחיד שלו הוא ספירוס אנטונפולוס (צ'אק מקאן) שגם הוא חירש-אילם אבל סובל גם מפיגור שכלי. הוא נוהג לפרוץ לחנויות ממתקים ולהתחיל לאכול שם עד שהמשטרה עוצרת אותו וסינגר משחרר אותו.
לבסוף מחליטים להעביר את אנטונפולוס למוסד לחולי נפש הנמצא בעיירה אחרת. סינגר שאיבד את חברו היחיד מחליט לעבור לאותה עיירה כדי להיות קרוב לחברו.
הוא מגיע למשפחת קלי ושוכר שם חדר. מצבה הכלכלי של המשפחה קשה. האב מתנייד בכסא גלגלים לאחר פציעה בפרק הירך. להם שלושה ילדים בת מתבגרת, מיק (סונדרה לוק) ושני ילדים קטנים. מיק נאלצת לוותר על חדרה לטובת סינגר וכועסת עליו על כך. סינגר רוצה לכבוש את ליבה של מיק. הוא מגלה שהיא אוהבת מוזיקה קלאסית, עוקב אחריה ומגלה שהיא מגיעה לאולם קונצרטים ומאזינה שם. לפי התוכניה הוא מגלה שמנגנים את סימפוניית יופיטר של מוצרט. הוא קונה תקליט של הסימפוניה ופטיפון. כאשר מיק חוזרת היא שומעת את המנגינה, מגיעה לחדרו, מדגימה לו בתנועות את המנגינה והקרח ביניהם נשבר. מיק רוצה להמשיך ללמוד ולהתקדם בחיים אבל כשהוריה מודיעים לה שבגלל מצבם הכלכלי היא צריכה להפסיק ללמוד ולהתחיל לעבוד היא פורצת בבכי ובורחת לסינגר, האדם היחיד שהיא נותנת בו אמון למרות מגבלתו.
סינגר מבקש לרכוש חברים. בעת ישיבה במסעדה מתפרע שם מובטל אלכוהוליסט ג'ייק בלאוט (סטייסי קיץ'). ג'ייק נזרק מהמסעדה ובחוץ מתנפלים עליו ופוצעים אותו. סינגר מגיע אליו ומבקש מרופא שחור שעבר במקום, ד"ר קופלנד (פרסי רודריגז), לטפל בו. הוא מסרב בתחילה באמרו שאינו מטפל בלבנים אבל לבסוף נענה להפצרותיו של סינגר המתבטא בשפת הסימנים. סינגר רוכש את ידידותם של בלאוט וד"ר קופלנד.
סינגר מגיע למרפאתו של ד"ר קופלנד ומסייע לו בתרגום לחולה חירש-אילם. ד"ר קופלנד מספר לו שהוא מאוכזב מבתו פורשה (סיסלי טייסון) שקיווה שתהיה רופאה ובמקום זה היא עוזרת בית ובעלה וילי הוא פועל פשוט. הוא גם מגלה לסינגר שהוא סובל מסרטן הריאות. פורשה ובעלה מבלים ביריד, קבוצה של לבנים מתנפלת עליו והוא פוצע את אחד מהם מתוך הגנה עצמית. במשפט הוא נדון למאסר ומושלך לכלא בעוד שהלבנים משוחררים. פורשה מבקשת מאביה שייתן עדות על כך שהיה במקום הקטטה ויעיד לטובת וילי אך הרופא מסרב להישבע שבועת שקר. פורשה מנתקת את הקשר עם אביה. וילי מנסה לברוח מהכלא, נתפס ומושם בשלשלאות הלוחצות על רגלו. נגרם לו נמק ורגלו נקטעת. סינגר מודיע לפורשה על מחלתו הסופנית של אביה. היא מגיעה אל ד"ר קופלנד, מתחבקת ומתפייסת אתו.
סינגר מגיע למוסד ומבשר שחברו אטונפולוס נפטר. הוא נכנס לדיכאון, מגיע לחדרו ויורה בעצמו. כעבור זמן מגיעים לקברו מיק וד"ר קופלנד, מדברים בשבחו ומיק מתייפחת ואומרת "כמה אהבתי אותו".
סיפור פשוט (סרט)

| --- | --- |

כרזת הסרט 'סיפור פשוט'
 בימוי:  דייוויד לינץ' 
 הופק בידי:  פייר אדלמן ניל אדלשטיין מייקל פולר מארי סוויני
 תסריט:  ג'ון א. ראוץ' מארי סוויני
 עריכה:  מארי סוויני 
 שחקנים ראשיים:  ריצ'רד פרנסוורת' סיסי ספייסק הארי דין סטנטון
 מוזיקה:  אנג'לו בדלמנטי 
 צילום:  פרדי פרנסיס 
 מדינה:  ארצות הברית
 חברת הפקה:  Film4 Productions, Les Films Alain Sarde, סרטי וולט דיסני, StudioCanal, Picture Factory 
 חברה מפיצה:  אולפני וולט דיסני, וודו, דיסני+ 
 שיטת הפצה:  הפצה לאולמות הקולנוע, וידאו על פי דרישה 
 הקרנת בכורה:  21 במאי 1999
 משך הקרנה:  112 דקות
 שפת הסרט:  אנגלית 
 סוגה:  דרמה ביוגרפית
 מקום התרחשות:  ויסקונסין 
 תקופת התרחשות:  סתיו 
 תקציב:  10 מיליון דולר
 הכנסות:  6.2 מיליון דולר
 הכנסות באתר מוג'ו:   straightstory
 פרסים:  פרס מעגל מבקרי הקולנוע של ניו יורק לשחקן הטוב ביותר (ריצ'רד פרנסוורת')  פרס האקדמיה האירופית לקולנוע לסרט הזר (דייוויד לינץ')  פרס אינדפנדנט ספיריט לשחקן הראשי הטוב ביותר (ריצ'רד פרנסוורת')  מועצת ביקורת הקולנוע האמריקנית: עשרת הסרטים הטובים ביותר 
 אתר רשמי
 דף הסרט ב־IMDb
 
סיפור פשוט (באנגלית: The Straight Story) הוא סרט דרמה ביוגרפי, שבוים על ידי דייוויד לינץ', ויצא לאקרנים בשנת 1999. הסרט הופק ונערך על ידי מארי סוויני, שותפתו מכבר שנים של לינץ'. את התסריט היא כתבה בשותפות עם ג'ון אי. ראוץ'. הסרט מבוסס על סיפורו האמיתי של אלווין סטרייט שרכב, בשנת 1994, לרוחבן של המדינות איווה וויסקונסין, על מכסחת דשא.
הסרט היה הצלחה מבחינה ביקורתית, זאת אף על פי שההכנסות היו מתחת למה שהיה מצופה. המבקרים היללו את עוצמת ההופעות של הדמויות, במיוחד את הדיאלוג המציאותי, שאותו השווה רוג'ר איברט ליצירותיו של ארנסט המינגוויי. הסרט קיבל מועמדות לפרס דקל הזהב בפסטיבל קאן בשנת 1999 ופרנסוורת' היה מועמד לפרס האוסקר בקטגוריית השחקן הראשי.
תקציר העלילה

אלווין (ריצ'רד פרנסוורת') הוא אדם קשיש שלחם בעברו במלחמת העולם השנייה וגר עם בתו, רוז (סיסי ספייסק), אשה אדיבה עם מגבלה נפשית. כשהוא שומע שאחיו לייל (הארי דין סטנטון), שאותו לא ראה שנים, עבר שבץ, אלווין מחליט לבקר אותו בתקווה ללבן את היחסים ביניהם לפני שימות. עקב העובדה שכושר רגליו וראייתו של אלווין אינו מאפשר לו לקבל רישיון נהיגה, הוא רותם קרון למכסחת דשא בת שלושים, שלה יכולת להגיע למהירות מקסימלית של 8 קמ"ש. ויוצא למסע בן 390 קילומטר מהעיירה לורנס במדינת איווה עד לעיירה מאונט זאיון (הר ציון) במדינת ויסקונסין.
הדמויות הראשיות

אלווין סטרייט (ריצ'רד פרנסוורת')
רוז סטרייט (סיסי ספייסק)
לייל סטרייט (הארי דין סטנטון)
דורותי (ג'יין גלאווי הייטס)
באד (יוסף קרפנטר)
סיג (דונלד וואיגרט)
פיט (אד גרנאן)
אפל (ג'ק וואלש)
דני ריורדן (ג'יימס קאדה)
ורלין הלר (ווילי הרקר)
הראלד אולסן (קווין פארלי)
ת'ורוואלד אולסן (ג'ון פי. פארלי)
קריסטל (אנסטסיה ווב)
אשת הצבי (ברברה אי. רוברטסון)
כומר (ג'ון לורדן)
תום (אוורט מקגיל)
הפקה

הסרט צולם באופן עצמאי לאורך המסלול האמיתי שעליו נסע אלווין סטרייט וכל הסצנות צולמו באופן כרונולוגי. מאוחר יותר אמר לינץ' שזהו הסרט "הניסיוני ביותר של חיי".
בניגוד לסרטיו הקודמים או כאלה שיבואו אחריו, "סיפור פשוט" הופץ על ידי אולפני וולט דיסני זאת לאחר שזכה לדירוג מסוג G (מתאים לילדים) על ידי איגוד הסרטים האמריקאי (MPAA) בהקרנת בכורה מוצלחת בפסטיבל קאן בשנת 1999 (הסרט היחידי של לינץ' שקיבל דירוג שכזה וגם הסרט היחידי שבו ללינץ' לא הייתה יד בכתיבת התסריט שנכתב על ידי שותפתו מארי סוויני). בדומה להרבה סרטים של לינץ', לא קיימים סימניות פרקים על ה-DVD מכיוון שלינץ' מעוניין שבסרט יצפו בשלמותו.
ריצ'רד פרנסוורת' היה חולה סופני בסרטן העצם בזמן צילומי הסרט, דבר הגרם לשיתוק ברגליו כפי שניתן לראות בסרט. שנה לאחר מכן, התאבד פרנסוורת', עקב כאבי המחלה, בגיל 80.
הערות שוליים

↑  The Straight Story Movie Review (1999), רוג'ר איברט, 15 באוקטובר 1999, אוכזר 20 באוגוסט 2015
↑  David Lynch interview Empire November 2001, מגזין אמפייר נובמבר 2001, אוכזר 20 באוגוסט 2015
↑  Chris Petrikin,Adam Dawtrey, Chris Petrikin, Adam Dawtrey, Disney, Lynch go ‘Straight’, Variety, ‏1999-05-10 (באנגלית אמריקאית)
↑  Richard Farnsworth, Stunt Man And 2-Time Oscar Nominee, 80, הניו יורק טיימס, 8 באוקטובר 2000, אוכזר 20 באוגוסט 2015
| --- | --- |
בקרת זהויות :  BIBSYS: 13013796  BNE: XX4772997  BnF: cb13751569d (data)  CANTIC: a12110954  GND: 1100196471  LCCN: n99265096  MusicBrainz release group: c10addec-d0d2-39f2-86a8-a94bd5c08080  SUDOC: 123455391  VIAF: 223090186   WorldCat (עם VIAF): 223090186
יהדות הונגריה

| --- | --- |

פנים בית הכנסת הגדול של בודפשט
 ריכוזי אוכלוסייה עיקריים
 הונגריה הונגריה ישראל ישראל
 שפות
 הונגרית, עברית, יידיש, רומנית, סלובקית
 דת
 יהדות
חזית בית הכנסת הנאולוגי בבודפשט. בית כנסת זה הוא השלישי בגודלו בעולם
יהדות הונגריה התקיימה באופן רציף בשטח המדינה מימי האימפריה הרומית הקדושה. תחת השלטון האוסטרו-הונגרי גדלה הקהילה ושגשגה, וזכתה לאמנציפציה. במקביל, התקיים בה מתח עז בין היסודות הליברליים והשמרנים שהתבטא בפילוג ממוסד בין האורתודוקסים והנאולוגים ב-1871. בשיאה, בממלכת הונגריה רבתי, מנתה למעלה מ-900,000 איש. השטחים בהם התגוררו רבים מהם הועברו למדינות אחרות בחוזה טריאנון ב-1920. מקור רוב הקהילה מאשכנז, כולל מהגרים ממזרח אירופה, לצד מיעוט של מגורשי ספרד.
בזמן השואה הושמדו מרבית יהודי הארץ (נספו כ-564,500 יהודים, מתוך כ-725 אלף), אם בגירוש לאושוויץ על ידי הגרמנים או במעשי הטבח והדיכוי של ההונגרים, ובהם אנשי מפלגת צלב החץ. בזמן השלטון הקומוניסטי הוגבלה ונרדפה הקהילה. ההערכות בדבר אוכלוסיית היהודים בהונגריה בעשור השני של המאה ה-21 נעו בין 50 ל-120 אלף יהודים, רובם בבירה בודפשט. מאז סוף שנות ה-2000 הולכת וגוברת תופעת האנטישמיות במדינה, המלובָּה על ידי מפלגת הימין הקיצונית יוביק, בעוד ממשלת הונגריה ספגה ביקורת על שאננותה.
ימי הביניים

ימיו של היישוב היהודי בהונגריה תחילתם כבר בימי הרומאים. נראה שהיהודים הראשונים הגיעו בעקבות הלגיונות הרומאיים אל הפרובינקיות של פאנוניה ודאקיה. שרידים יהודיים נמצאו בחפירות שנערכו במחנות וביישובים הרומיים. באינטרסיקה (כיום דונאויווארוש) נמצאה מצבה שהוקמה על ידי "קואיסמוס, מפקד תחנת המכס, וגבאי בית הכנסת". מתקופה זו ועד ימינו קיים בהונגריה יישוב יהודי רצוף.
הגעת המדיארים להונגריה במאה העשירית, ותחילתה של הממלכה הפיאודלית המדיארית בשטח שהיה נחלתם של שבטי ברברים, כהונים וקלטים, יצרה תמריץ אף להגעת היהודים, ואכן עקבות ראשונים לקיומם של יהודים בהונגריה מצויים במאה ה-11, כאשר לשטחי המדינה הגיעו יהודים כוזרים (שחלקם כנראה אף שירת בצבא ההונגרי) ויהודים מגרמניה ובוהמיה ומוראביה. ועד כמרים נוצרים בעיר סבולץ' (Szabolcs) אסר נישואין בין נוצרים ויהודים בשנת 1092. קלמן, מלך הונגריה (1092-1114) אסר על היהודים בהונגריה לקנות עבדים ושפחות מן הנוצרים פן יגיירו אותם. עוד ציווה קלמן כי יהודי המוציא שטר הלוואה לנוצרי, צריכים להעיד עליו יהודי ונוצרי, פן ישלם הנוצרי מבלי שנתחייב בכך. עד כדי כך הייתה קליטתם והתבססותם של היהודים גדולה, שכאשר נתן המלך אנדרה השני את הצו המכונה "בולת הזהב" בו הסדיר, בשנת 1222 את זכויות המלוכה אל מול האצולה, מצא אף מקום להסדיר את מעמדם של היהודים, והבולה כללה אף מספר הגבלות החלות על היהודים. ההערכות המקסימליות טוענות כי במאה ה-12 חיו בשטחי הונגריה פחות מ-10 אלף יהודים.
ככל יהודי אירופה היו יהודי הונגריה נתונים לפרעות ולגזירות, לעלילות דם ולרדיפות, אך גם לתקופות של פריחה, למתן זכויות ולשגשוג כלכלי. קהילות גדולות קמו בערים, ומרכזי לימוד תורה חשובים החלו לפעול בערים פרסבורג (נכתב גם פרשֹבורג, כיום ברטיסלאבה, בירת סלובקיה), אובודה (כיום אחת משלוש הערים שהתאחדו לעיר בודפשט) ושטולויסנבורג (סקשפהרוואר, במרכז הונגריה). בסוף המאה ה-14 התפרסם הרב אייזיק מטירנא, מחברו של "ספר ההנהגה".
הונגריה נקראת בדרך כלל בכתבים הרבניים מימי הביניים ואילך "ארץ הגר".
בשנת 1894 התגלה בבודה בית קברות יהודי עתיק, והקבר העתיק ביותר שבו היה משנת 1278.
הכיבוש העות'מאני ולאחריו

לאחר קרב מוהאץ' ב-1526 כבשו העות'מאנים חלק ניכר מהונגריה. בשאר המדינה שלט בית הבסבורג, כאשר בטרנסילבניה קמה נסיכות הונגרית עצמאית. בהונגריה ההבסבורגית, הקתולית הקיצונית, הורע מאוד מצבם של היהודים והם היו נתונים לרדיפות. כמשקל נגד לכך, בשטחי טרנסילבניה העצמאית, שהיו נתונים עם הונגריה ההבסבורגית בסכסוך שעיקרו היה דתי בין קתולים ופרוטסטנטים, ניתנו ליהודים זכויות. ב-1580 היו בהונגריה כ-800 יהודים בלבד כששליש מהם היו מהגרים מהאימפריה העותמאנית שהזדהו כ"יהודים ספרדים" (אין עדות לאימות אם היו צאצאי מגורשי ספרד ופורטוגל או רק מי שאימץ את נוסח הספרדים). הנסיך גאבור בתלן, אשר שלט בטרנסילבניה באמצע המאה ה-17, הזמין לארצו את הסוחרים היהודים מהאימפריה העות'מאנית, כדי לפתח את המסחר בארצות והעניק להם פריבילגיה מלכותית ב-1623.
מצבם של היהודים תחת השלטון העות'מאני, שהיה בעל סובלנות רבה בענייני דת, היה הטוב ביותר. היהודים יצרו קשר עם קהילות רבות סמוכות, מן הבלקן, שהיו אף הן תחת השלטון העות'מאני. בתקופה זו התפרסם הרב אפרים הכהן (1616–1678) רבה של בודה (העיר בודפשט נוצרה מאיחוד שלוש ערים - בודה, פשט ואובודה), אשר כתב ספר שאלות ותשובות בשם "שער אפרים". לאחר מאה וחמישים שנות שלטון עות'מאני כבש בית הבסבורג את הונגריה כולה באמצע המאה ה-17. עם העות'מאנים הנסוגים עזבו רבים מן היהודים, וייסדו במדינות הבלקן קהילות של "יוצאי הונגריה". ככלל, ניתן לומר, כי גירושם של העות'מאנים, ועמם רבים מן היהודים, מהווה קו שבר בתולדות יהודי הונגריה. מספרם של היהודים בתקופה שמיד לאחר עזיבת העות'מאנים היה קטן, והם היו נתונים למגבלות כלכליות ומשפטיות, ולרדיפות. במהפכה של שנת 1848 אשר קראה למתן זכויות אזרח לכלל ההונגרים, היו היהודים פעילים מאוד, והמורדים אף החליטו על מתן שוויון זכויות ליהודים. דיכויו של המרד הביא לנסיגה במעמד היהודים, והוטל עליהם קנס קיבוצי בשל השתתפותם במרידה.
עד כיבושה של הונגריה על ידי העות'מאנים היו יהודי הונגריה מבודדים לחלוטין מן המרכזים הרוחניים של גלויות ישראל. עם הכיבוש העות'מאני נוצר הקשר בין יהודי הונגריה לבין הקהילות של פליטי ספרד שנוסדו בתחום שליטת העות'מאנים. בשנת ה'תכ"ו (1666) הייתה קיימת בעיר אובין (בודה*) שעל חוף הדנובה קהילה יהודית חשובה, שהזמינה את רבי אפרים בר' יעקב הכהן, שהיה רבה של וינה, לשבת על כס הרבנים באובין והוא יסד במקום ישיבה גדולה וחשובה. הקהילה חרבה עם הכיבוש האוסטרי ב-1686.
האימפריה העותמאנית שחדרה מאסיה הקטנה וארצות הבלקנים עד אובין שבמרכז אירופה, יצרה את הזיקה בין יהודי הונגריה לבין גלויות המזרח והמערב, באמצעות הקהילות החדשות של פליטי ספרד שהשתקעו בארצות האימפריה הטורקית. שער פתוח זה יצר מעתה קשרים משמעותיים שהלכו והתרחבו בין יהודי הונגריה לבין שאר שבטי ישראל וזאת אף על פי שהעות'מאנים גורשו לאחר מכן מאירופה, והקהילות של היהודים הספרדים התנתקו ממקור חיוניותם הרוחנית, במרכז אירופה שבשליטת העות'מאנים לשעבר.
תחת בית הבסבורג

הגירת היהודים להונגריה גברה במידה רבה לאחר כיבוש הארץ מידי העות'מאנים (1683–1699), כשהשלטון האוסטרי החדש החל ליישב עמים שונים באזורים שננטשו בעת המלחמה הארוכה. בעת מרד ראקוצי (1703–1711) סבלו היהודים רבות, שכן המורדים ראו בהם תומכים של בית הבסבורג. בין השאר, חרבה קהילת אייזנשטאדט, ששוקמה לאחר מכן. ברכניץ ובסאלונק (הו') ניתנו כתבי חסות ליהודים מטעם ראשי המרד, אך החיילים ההונגרים לא תמיד צייתו להם. דיכוי המרד והחוזה בין ההונגרים וההבסבורגים הביאו ליציבות מדינית בהונגריה, דבר שהשפיע גם על היהודים שבה.
בתקופת הרפורמות בהונגריה (1825–1848) יהדות הונגריה הייתה קבוצה אתנית עירונית אמידה מאוד. עם זאת, משנות ה-30 של המאה ה-19 ואילך הקבוצות הראשונות של יהודי מזרח אירופה העניים הרבה יותר הגיעו למדינה (כתוצאה מהתנועה החופשית בשטחי האימפריה האוסטרית שהונגריה הייתה חלק ממנה).
תחת בית הבסבורג > האמנציפציה

במאה ה-18, בזמן שלטון בית הבסבורג בהונגריה, היגרו להונגריה יהודים רבים מן המזרח (מגליציה) ומן המערב (בוהמיה, מוראביה והדוכסות הגדולה של אוסטריה) - חבלים שהיוו כעת יחידה פוליטית אחת עם הונגריה. הקהילה שנוצרה צמחה מ-81,000 יהודים בשנת 1687 - שנה לאחר כיבושה של בודפשט על ידי האוסטרים, לכדי 542,000 יהודים בשנת 1869. יהודים אלו, ככל יהודי אירופה, היו חשופים להתפתחות החברתית והאינטלקטואלית של זמנם - מחד השכלה ואף התבוללות, ומאידך, התפתחות חיים יהודיים ושמירת מסורת ומצוות.
חלק הארי בהגירת היהודים לתוך הונגריה היה הגעתה של יהדות מזרח אירופה, שהפכה להגירה מסיבית במחצית השנייה של המאה ה-19. המהגרים החדשים היו עניים מאוד, ניהלו בעיקר אורח חיים כפרי ועסקו גם בחקלאות. היהודים האשכנזים דוברי היידיש הגיעו מחלקיה השונים של האימפריה האוסטרו-הונגרית (שהוקמה בשנת 1867) מגליציה אך גם משטחי האימפריה הרוסית. המהגרים נמשכו להונגריה בשל האווירה הפוליטית והחברתית הליברלית שהתבססה אחרי המורשת של "עידן הרפורמות", מלחמת העצמאות ב-1848, ההתפתחות הכלכלית העצומה והפרנסה הטובה יותר.
ב-17 במרץ 1848 בירכה "נציגות יהודי הונגריה וטרנסילבניה" את מהפכת 1848 בהונגריה. גם יהודים השתתפו בהקמת "ועדת השקט הציבורית" ו"המשמר הלאומי". משפחות יהודיות עשירות סייעו למלחמת העצמאות בתמיכה כספית משמעותית. מספר היהודים ששירתו בצבאות המהפיכה נאמד בכ-20,000, כלומר השתתפות הרבה מעבר לשיעורם באוכלוסייה הכללית. כהוקרה לכך ראתה ממשלת סמרה חובה באספה הלאומית, בימים האחרונים של מלחמת העצמאות, ב-28 ביולי 1849 בסגד להחליט על הצהרת שוויון אזרחי ופוליטי של היהודים בהונגריה. עם זאת, החלטה זו לא הייתה יכולה להיכנס לתוקף בשל תבוסת הונגריה במלחמת העצמאות והכניעה שלה לאוסטריה בווילאגוש.
מתן האוטונומיה להונגרים, וייסוד האימפריה האוסטרו-הונגרית אשר בבסיסה ההכרה בצורך ההונגרי לקיום חיים לאומיים, הביאו אף למתן אמנציפציה ליהודים. מנהיגי הליברלים הלאומיים ההונגרים פרנץ דיאק ודיולה אנדראשי ראו בחיוב את שילוב היהודים בחברה, ואחד מן המעשים הראשונים של הממלכה ההונגרית החדשה שנוסדה בשנת 1867 הייתה חקיקת חוק אמנציפציה, הנותן ליהודים זכויות שוות לכל אזרחי הארץ. בשנת 1895 הוכרה הדת היהודית כאחת מן הדתות במדינה, וזכתה למעמד שווה לדת הקתולית ולדת הפרוטסטנטית. בשנת 1913 התמנה הכלכלן היהודי פרנץ הלטאי, לראש העיר של בודפשט.
היחס לאמנציפציה וללאומיות עקף לגמרי את הסכסוכים הדתיים החריפים בין יהודי הונגריה. הנאולוגים ומרבית האורתודוקסים, למעט הקהילות המסורתיות מאוד בצפון-מזרח המדינה הנחשל (ואף שם היו לשפה ולתרבות מהלכים חזקים מאוד; דור אחרי ההגירה, הוסיפו במובלעות החסידיות הקיצוניות בניו יורק לדבר הונגרית ולקיים חברה נפרדת משאר החרדים), אימצו השקפה פוליטית זהה במהותה של אינטגרציה אל תוך החברה האזרחית וקבלת התודעה הלאומית ההונגרית.
על פי נתוני המפקד אוכלוסין משנת 1891 אוכלוסיית היהודים בכל שטחה של ממלכת הונגריה הייתה 612,803 בעת שאוכלוסיית ממלכת הונגריה כולל קרואטיה הייתה אז 17,318,794 איש. הפזורה היהודית היוותה כבר 3.54% מהאוכלוסייה.